Document ID: 32014R0988

Title and Content:
ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) αριθ. 988/2014 ΤΗΣ ΕΠΙΤΡΟΠΉΣ της 18ης Σεπτεμβρίου 2014 σχετικά με το άνοιγμα και τον τρόπο διαχείρισης των ενωσιακών δασμολογικών ποσοστώσεων για ορισμένα γεωργικά προϊόντα καταγωγής Δημοκρατίας της Μολδαβίας Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, Έχοντας υπόψη την απόφαση 2014/492/ΕΕ του Συμβουλίου, της 16ης Ιουνίου 2014, για την υπογραφή, εξ ονόματος της Ευρωπαϊκής Ένωσης, και την προσωρινή εφαρμογή της συμφωνίας σύνδεσης μεταξύ της Ευρωπαϊκής Ένωσης και της Ευρωπαϊκής Κοινότητας Ατομικής Ενέργειας και των κρατών μελών τους, αφενός, και της Δημοκρατίας της Μολδαβίας, αφετέρου (1), καθώς και την προσωρινή εφαρμογή του τίτλου V όσον αφορά το εμπόριο και συναφή με το εμπόριο θέματα, Έχοντας υπόψη τον κανονισμό (ΕΕ) αριθ. 1308/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, για τη θέσπιση κοινής οργάνωσης των αγορών γεωργικών προϊόντων (2), και ιδίως το άρθρο 184, Εκτιμώντας τα ακόλουθα: (1) Με την απόφαση αριθ. 2014/492/ΕΕ εγκρίθηκε η υπογραφή, εξ ονόματος της Ευρωπαϊκής Ένωσης, της συμφωνίας σύνδεσης μεταξύ της Ευρωπαϊκής Ένωσης και της Ευρωπαϊκής Κοινότητας Ατομικής Ενέργειας και των κρατών μελών τους, αφενός, και της Δημοκρατίας της Μολδαβίας, αφετέρου (εφεξής «η συμφωνία») (3). Δυνάμει της απόφασης αριθ. 2014/492/ΕΕ, η συμφωνία εφαρμόζεται προσωρινά, έως ότου ολοκληρωθούν οι διαδικασίες που απαιτούνται για τη σύναψή της. (2) Σύμφωνα με το άρθρο 464 παράγραφος 4 της συμφωνίας, η προσωρινή εφαρμογή αρχίζει να ισχύει από την πρώτη ημέρα του δεύτερου μήνα μετά την ανταλλαγή των κοινοποιήσεων. Η τελευταία κοινοποίηση πραγματοποιήθηκε στις 25 Ιουλίου 2014. Συνεπώς, η συμφωνία εφαρμόζεται προσωρινά από την 1η Σεπτεμβρίου 2014. (3) Το παράρτημα XV-Α της συμφωνίας απαριθμεί τις εισαγωγικές δασμολογικές ποσοστώσεις της Ένωσης για ορισμένα εμπορεύματα καταγωγής Δημοκρατίας της Μολδαβίας. Ως εκ τούτου, είναι αναγκαίο να ανοιχθούν δασμολογικές ποσοστώσεις για τα εν λόγω εμπορεύματα. (4) Προκειμένου να υπάρχουν οφέλη από τις δασμολογικές παραχωρήσεις που προβλέπονται στον παρόντα κανονισμό, τα εμπορεύματα που απαριθμούνται στο παράρτημα θα πρέπει να συνοδεύονται από πιστοποιητικό καταγωγής, όπως προβλέπεται στη συμφωνία. (5) Οι δασμολογικές ποσοστώσεις θα πρέπει να αποτελέσουν αντικείμενο διαχείρισης από την Επιτροπή βάσει της αρχής της χρονικής προτεραιότητας σύμφωνα με τον κανονισμό (ΕΟΚ) αριθ. 2454/93 της Επιτροπής (4). (6) Η συμφωνία εφαρμόζεται προσωρινά από την 1η Σεπτεμβρίου 2014. Προκειμένου να εξασφαλιστεί η αποτελεσματική εφαρμογή και διαχείριση των δασμολογικών ποσοστώσεων που χορηγούνται δυνάμει της συμφωνίας, ο παρών κανονισμός θα πρέπει να εφαρμόζεται από την εν λόγω ημερομηνία. (7) Τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Τελωνειακού Κώδικα, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Ανοίγονται ενωσιακές δασμολογικές ποσοστώσεις για τα εμπορεύματα καταγωγής Δημοκρατίας της Μολδαβίας τα οποία απαριθμούνται στο παράρτημα. Άρθρο 2 Οι τελωνειακοί δασμοί οι οποίοι εφαρμόζονται στις εισαγωγές εμπορευμάτων καταγωγής Δημοκρατίας της Μολδαβίας στην Ένωση και αναφέρονται στο εν λόγω παράρτημα αναστέλλονται, στο πλαίσιο των αντίστοιχων δασμολογικών ποσοστώσεων που ορίζονται στο εν λόγω παράρτημα. Άρθρο 3 Τα εμπορεύματα που απαριθμούνται στο παράρτημα συνοδεύονται από πιστοποιητικό καταγωγής, όπως ορίζεται στο πρωτόκολλο ΙΙ της συμφωνίας. Άρθρο 4 Η Επιτροπή διαχειρίζεται τις δασμολογικές ποσοστώσεις που αναφέρονται στο παράρτημα σύμφωνα με τα άρθρα 308α, 308β και 308γ του κανονισμού (ΕΟΚ) αριθ. 2454/93. Άρθρο 5 Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. Εφαρμόζεται από την 1η Σεπτεμβρίου 2014. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 18 Σεπτεμβρίου 2014.

Classification Labels:
986
703
36

Label Descriptions:
{"986": "Εμπορικές πράξεις", "703": "Εμπορική νομοθεσία", "36": "ΕΜΠΟΡΙΟ"}

EuroVoc IDs (Original): 2519
5775
122
8278
614
914
2734
11

EuroVoc IDs (Expanded): 2519
5775
122
8278
614
914
2734
11

Dataset Source: meu

Split: test